Title: ประกาศกรมการขนส่งทางบก เรื่อง กำหนดลักษณะของเครื่องหมาย และวิธีการติดหรือแสดงเครื่องหมายแสดงการใช้ก๊าซธรรมชาติอัดเป็นเชื้อเพลิงของรถตามกฎหมายว่าด้วยการขนส่งทางบก พ.ศ. 2550

ประกาศกรมการขนส่งทางบก

ประกาศกรมการขนส่งทางบก
เรื่อง
กำหนดลักษณะของเครื่องหมาย และวิธีการติดหรือแสดงเครื่องหมาย
แสดงการใช้ก๊าซธรรมชาติอัดเป็นเชื้อเพลิงของรถตามกฎหมายว่าด้วยการขนส่งทางบก
พ.ศ. ๒๕๕๐[๑]

อาศัยอำนาจตามความในวรรคสองของข้อ
๑๑ แห่งกฎกระทรวงกำหนดเครื่องอุปกรณ์และส่วนควบของรถที่ใช้ในการขนส่งที่ใช้ก๊าซธรรมชาติอัดเป็นเชื้อเพลิง
พ.ศ. ๒๕๕๐ ออกตามความในพระราชบัญญัติการขนส่งทางบก พ.ศ. ๒๕๒๒
อธิบดีกรมการขนส่งทางบกประกาศกำหนดลักษณะของเครื่องหมาย
และวิธีการติดหรือแสดงเครื่องหมายแสดงการใช้ก๊าซธรรมชาติอัดเป็นเชื้อเพลิงไว้
ดังต่อไปนี้

ข้อ ๑ 
เครื่องหมายแสดงการใช้ก๊าซธรรมชาติอัดเป็นเชื้อเพลิงให้เป็นไปตามแบบท้ายประกาศนี้

ข้อ ๒ 
การติดหรือแสดงเครื่องหมายแสดงการใช้ก๊าซธรรมชาติอัดเป็นเชื้อเพลิงให้ติดไว้ที่ตัวรถในลักษณะที่เห็นได้ชัดเจนขณะใช้รถ
ดังนี้
(๑) รถโดยสารให้ติดไว้ด้านท้าย
(๒) รถบรรทุกให้ติดด้านข้างของหัวเก๋งทั้ง ๒ ด้าน

ข้อ ๓ 
สำหรับรถที่ติดตั้งเครื่องอุปกรณ์และส่วนควบสำหรับใช้ก๊าซธรรมชาติอัดเป็นเชื้อเพลิงโดยผู้ติดตั้งที่เป็นผู้ผลิต
ซึ่งมีการกำหนดรหัสหรือรุ่นเป็นการเฉพาะ และได้ติดตัวอักษร ตัวเลข
หรือสัญลักษณ์อื่นใดที่แสดงการใช้ก๊าซธรรมชาติอัดเป็นเชื้อเพลิงไว้ที่ด้านท้ายของตัวรถอย่างชัดเจนและถาวรแล้ว
ให้ได้รับการยกเว้นการติดเครื่องหมายตามข้อ ๑

ทั้งนี้
ตั้งแต่บัดนี้เป็นต้นไป

ประกาศ ณ วันที่ ๕
พฤศจิกายน พ.ศ. ๒๕๕๐
ศิลปะชัย  จารุเกษมรัตนะ
อธิบดีกรมการขนส่งทางบก

[เอกสารแนบท้าย]

๑.
แบบเครื่องหมายแสดงการใช้ก๊าซธรรมชาติอัดเป็นเชื้อเพลิง

(ดูข้อมูลจากภาพกฎหมาย)

วัชศักดิ์/ผู้จัดทำ
๕ กุมภาพันธ์ ๒๕๕๑

โชติกานต์/ปรับปรุง
๑๓ สิงหาคม ๒๕๕๘

[๑] ราชกิจจานุเบกษา เล่ม ๑๒๕/ตอนพิเศษ ๒๐ ง/หน้า ๒๐/๒๙ มกราคม ๒๕๕๑